| #### TITULUS 11 |

| #### #### ALLEG. Praefati viri mundum emiserunt usque ad terminum; quia dum fregerunt lagunculas corporum, dum tubis sonuerunt praedicationum - dum lampade fulserunt miraculorum mundus expavit, victus succubuit, vinculis fidei colla praebuit. Hinc Psalmista: Ipsi videntes sic admirati sunt, conturbati sunt, commoti sunt; tremor apprehendit eos (Psal. XLVII). Admirati praedicatione insolitae novitatis; conturbati sunt in auditu, qui passi sunt fervore charitatis; commoti sunt miraculis eatenus invisae claritatis: et ideo emiserunt Esau usque ad terminum; deduxerunt scilicet mundum usque ad praedestinatum fidei articulum. Unde et sequitur: #### Omnes viri foederis tui illuserunt tibi; invaserunt adversus te viri pacis tuae. Qui comedunt panem tecum, ponent insidias subter te. #### LITTERAL. Viri isti cum diabolo et mundo foedus inierant per cultum idololatriae; pacem fecerant per affectum concupiscentiae. Panem cum eo comedebant, per praedicationem errorum, et pullulationem malitiae. Sed viri foederis illuserunt ei; quia illi qui mundo curiosius servierant, qui idololatriae devotius cultum exhibuerant, postmodum contra mundum praedicationis erexerunt gladium, contra cultum idololatriae fidei objecerunt scutum, contra voraginem carnalis concupiscentiae tutissimum religionis portum. ####  |