| #### TIT. CLXXXIII. Quid propter praescientiam et praedestinationem Dei clamant quotidie perversi. |

| #### #### Non prudentium diligentia, sed stolidorum querela est: Sine me, ita vivam. Qui ad vitam praedestinatus est, perire non potest. Quare conabor? quod futurum est, fiet. Et tamen nemo vulneratus aut aeger dicit: Sine me; si victurus sum, non moriar. Quid medicus faciet? quod futurum est, fiet. Et non timent animae suae legem dare, quam corpori suo praescribere nolunt. Clamant hoc quotidie perversi: Nolite admonere, nolite corrigere; si vult Deus, justificabit nos. Et nemo dicit: Nolite cibum praeparare, nolite vestimentum dare. Si vult Deus pascet et vestiet nos, et dicit: Non possumus boni esse, nisi Deus hoc faciat. Ergo bona illa sine Deo habere non potestis; et ista potestis? imo Deus potius in istis studium vestrum quaerit, quae nisi volentes habere non potestis: non in illis quae in tantum arbitrio vestro non subduntur, ut saepe ea habere non possitis cum desideratis, et habeatis cum despicitis. ####  |