| #### CAPUT 53 |

| #### #### Sequitur: #### Quia benignus, et misericors est, patiens, et multus misericordia [multae misericordiae], praestabilis super malitia. #### Benignus est, peccatoris sustinens iram; misericors, sustinens saevitiam; patiens, sustinens contemptum; multus misericordia, sustinens odium; praestabilis super malitia, sustinens desperationis naufragium. Benignus, inquam, quia iram inimicorum vertit in mansuetudinem; misericors, quia saevitiam in pietatem; patiens, quia contemptum in compunctionem; multus misericordia, quia odium in dilectionem; praestabilis super malitia, quia barathrum desperationis in gratiam provehit contemplationis. Haec ordine exposita sunt naturali, nunc ordine exponantur artificiali. Praestabilis est igitur super malitia, dum desperationem trahit ad poenitentiam; multus misericordia, dum odium ad veniam; patiens, dum contemptum ad gratiam; misericors, dum crudelitatem ad innocentiam; benignus, dum iram et rancorem ad osculorum gloriam. ####  |