| #### CAP. XI. De Sexagesima. |

| #### #### Sexagesima percurrit intra Septuagesimam ad quartam feriam paschalis hebdomadae. Haec quarta feria quartam aetatem reducit ad memoriam, in qua David et Salomon regnaverunt. In illa aetate gens illa fide inclyta, regno David et Salomonis gloriosa, templi etiam altitudine et decore formosa, regnum Christi praesignavit futurum, in quo vivi lapides in hac quasi valle latomorum expoliti in uno Domini templo collocabuntur. Unde et feria quarta paschalis hebdomadae in hujus rei significationem habet Officium: Venite, benedicti Patris mei (Matth. XXV), etc. Ad illud regnum per sexagesimam tendendum est, id est per operum perfectionem quae per senarium designatur. Senarius enim numerus, qui perfectus est numerus, eo quod ex omnibus partibus suis aggregatis consistit, significat perfectionem. Et quia Dominus hoc dierum numero opera sua perfecit, dat etiam intelligere operationem. Itaque senarius sive Sexagesima significat perfectam operationem per quam ad patriam tendere debemus. Sed quia ex nobis impotentes sumus, utpote a principio Septuagesimae nostrae venundati sub peccato, Introitu missae rogamus Dominum ut per eum a praesenti exsilio liberemur: Exsurge, quare obdormis, Domine, (Psal. XLIII) etc. Cui congruit sequens oratio: Deus, qui conspicis quia ex nulla nostra virtute subsistimus, etc. Apostolus in Epistola sua nos confortat ne malis cedamus, Libenter suffertis insipientes, etc. (II Cor. XI), Tractus Commovisti ostendit terram commotam conscientia peccatorum. Post terram commotam semen inducitur in Evangelio: Exiit qui seminat etc. (Luc. VIII.) in Septuagesima increpati sumus quia otiosi stetimus; in Sexagesima semen jacimus. ####  |