| #### TIT. III. De templo Salomonis allegorice. |

| #### #### In templo Salomonis, quod generalem significat Ecclesiam, quae in coelis et in terris subsistit, tria notanda occurrunt. Porticus sive atrium ante templum, ipsum templum et oraculum quod dicitur sancta sanctorum. Erantque tria ostia: porticus, templi, et oraculi (III Reg. VI). Porticus ante templum figuram gerit eorum qui fuerunt tempore legis ante Christi adventum. Templum notat integrum Christum caput, scilicet et membra ipsum subsequentia. Oraculum significat quod utrisque dantur interioris regni coelestis gaudia. Ostium porticus sermo propheticus qui solis radios primum percipit. Ostium domus ipse est Christus, qui ait: Ego sum ostium (Joan. X). Oraculi aditus regni aditus coelestis. In templo sunt fenestrae obliquae, id est intus latiores. Hi sunt doctores Ecclesiae qui praedicatione lumen quod acceperunt aliis infundunt; intus latiores, quia quod exterius praedicant, intus magis in opere tenent. Vel extra quod recipiunt lumen, parvum est ejus comparatione quod intus in spe gloriae tenent. ####  |