| #### TIT. LXII. Rursus de interpretatione Jerusalem. |

| #### #### Laetare, Jerusalem, et conventum facite. Jerusalem quatuor modis dicitur. Historice, allegorice, moraliter, anagogice. Historice civitas est constituta super montem Sion, in area Ornae Jebusaei, ubi rex David nebulosam construxit turrim. Allegorice est urbs in monte Christo constituta, ejus fundamentum in montibus sanctis, ubi Christus regnat in aeternum. Moraliter, fidelis anima contemplationi dedita quae in virtutum eminentia sternit fundamentum. Hanc inhabitat Verbum de corde Patris eructatum. Verbum enim Dei sumus in illo. Anagogice, supercoelestis illa curia, archangelica turba, quae quotidie satiatur, dum eis apparet gloria, quia in speculatione aeternae jucunditatis jugiter creditur constituta. Laetatur autem Jerusalem urbs terrena pro terrenis. Laetatur Jerusalem Ecclesia pro multiplicibus donis. Laetatur Jerusalem fidelis anima pro diversis mentis. Laetatur Jerusalem divina curia pro diversis praemiis. Laetitia qua jucundatur Ecclesia duplex est, peccatorum remissio et donorum assecutio. Pro his ergo acceptis beneficiis invitat eam Spiritus sanctus ad exsultationem. Laetare, Jerusalem, et conventum facite. Conveniant virtutes ut resistant vitiis. Conveniant praedicatores ut resistant haereticis. Conveniant martyres ut resistant tyrannis. Quoniam cogitaverunt unanimiter, simul adversus eam testamentum disposuerunt tabernacula Idumaeorum et Ismaelitae. ####  |